MEABHRÁN MÍNIÚCHÁIN

Comhthéacs an togra

Ón uair a lainseáladh é i 1990, úsáideadh Cúnamh Macrairgeadais (CMA) chun cúnamh airgeadais de chineál maicreacnamaíoch a dheonú do thríú tíortha atá ag dul trí dheacrachtaí gearrthéarmacha le comhardú na n-íocaíochtaí. Go dtí seo, formheasadh 55 cinneadh maidir le CMA chun tairbhe 23 tír i bhfoirm deontas agus iasachtaí, agus is ionann na gealltanais iomlána agus EUR 7.4 billiún.

Comhlánaíonn cúnamh macrairgeadais an maoiniú a thugann an Ciste Airgeadaíochta Idirnáisiúnta (CAI) i gcomhthéacs cláir um choigeartú agus athchóiriú. Is léiriú é sin gur fíor gurb iomchuí don AE i gcásanna áirithe cúnamh an CAI a fhorlíonadh, ar bhonn eisceachtúil, i gcomhair tíortha atá gar don Aontas Eorpach ó thaobh na polaitíochta, na heacnamaíochta agus an tíreolais de, cé gur faoin CAI go príomha atá sé tacaíocht a thabhairt le comhardú na n-íocaíochtaí de réir na hailtireachta eacnamaíche domhanda.

Sa bhreis ar shocrú airgeadais leis an CAI a bheith ann, tá réamhchoinníollacha tábhachtacha eile le sásamh má tá an AE chun CMA a thabhairt, mar atá bearna iarmharach sa mhaoiniú seachtrach, de réir mheastachán an Choimisiúin i gcomhar leis an CAI, agus urraim d'institiúidí agus meicníochtaí daonlathacha éifeachtacha a bheith ann sa tír thairbhíoch. Tar éis oibríocht CMA a fhormheas, eisíocfar an cúnamh ar choinníoll go ndéanfar dul chun cinn sásúil faoi chlár an CAI agus go gcomhlíonfaidh an tír thairbhíoch bearta beartais eacnamaíocha agus airgeadais áirithe a bheidh arna gcomhaontú idir an AE agus an tír thairbhíoch bunaithe ar chomhthuiscint maidir le príomhdhúshláin eacnamaíocha agus struchtúrtha na tíre. Beart de chineál eisceachtúil is ea CMA agus scoirfear de a luaithe is féidir leis an tír thairbhíoch a riachtanais mhaoinithe sheachtraigh a shásamh ó fhoinsí eile, amhail na hinstitiúidí airgeadais idirnáisiúnta agus insreabhadh caipitil phríobháidigh.

Cuireadh go mór le cobhsaíocht mhaicreacnamaíoch i dtíortha is iarrthóirí, i dtíortha is iarrthóirí ionchasacha agus i dtíortha comharsanachta an AE trí bhíthin CMA, agus bhí éifeachtaí breise dearfacha ar gheilleagar an AE. Baineann roinnt tréithe leis a laghdaíonn a éifeachtacht agus a thrédhearcacht, áfach. Go háirithe, tá CMA faoi réir cinntí reachtacha faoi láthair a dhéantar de réir an cháis, i.e. is gá cinneadh reachtach ar leith chun gach oibríocht CMA ar leith a lainseáil le haghaidh tíre a bhfuil géarchéim inti.

Forais agus cuspóirí an togra

Leis an gCreat-Rialachán atá beartaithe, tá sé de rún ag an gCoimisiún ionstraim fhoirmiúil dlí a chruthú chun cúnamh macrairgeadais a thabhairt do thríú tíortha. Is é an phríomhaidhm CMA a dhéanamh níos éifeachtaí tríd an bpróiseas cinnteoireachta a chuíchóiriú. Mar is ríshoiléir ón ngéarchéim dhomhanda airgeadais, tá gá le hionstraim freagartha do ghéarchéimeanna is féidir a úsáid go tapa agus go héifeachtúil chun déileáil go héifeachtach le géarchéimeanna maicreacnamaíocha agus géarchéimeanna airgeadais. Tá gá, mar sin, le próiseas cinnteoireachta nach bhfuil nósanna imeachta fadálacha ná moill ag baint leis. Leis an Rialachán atá beartaithe, chuirfí dlús leis an bpróiseas cinnteoireachta i gcás oibríochtaí cúnaimh mhacrairgeadais ar leith le go bhféadfadh an ionstraim cuidiú ní b'fhearr le tíortha tairbhíocha agus brú gearrthréimhseach seachtrach airgeadais á sheasamh acu. Ag an am céanna, thabharfaí tacaíocht dóibh bearta coigeartaithe a ghlacadh chun riocht inbhuanaithe a athbhunú maidir le comhardú na n-íocaíochtaí. Dá bhféadfaí CMA a thabhairt ar bhonn níos gasta, ba cheart gur mhó mar a chomhlánódh sé saoráidí na n-institiúidí airgeadais idirnáisiúnta.

Thairis sin, dhéanfadh an Rialachán atá beartaithe an próiseas cinnteoireachta le haghaidh CMA a ailíniú le próiseas cinnteoireachta na n-ionstraimí eile atá ag an AE chun cúnamh airgeadais seachtrach a thabhairt. Go háirithe, bheadh sé d'inniúlacht ag an gCoimisiún cinntí a ghlacadh chun CMA a dheonú faoi mhaoirsiú coiste ionadaithe ó na Ballstáit i gcomhréir leis an nós imeachta scrúdúcháin a tugadh isteach leis na rialacha nós imeachta coiste nua a tháinig i bhfeidhm an 1 Márta 2011[1].

Aidhm eile de chuid an Chreat-Rialacháin atá beartaithe is ea na príomhrialacha lena rialaítear CMA a shoiléiriú agus a chur ar bhonn foirmiúil, d'fhonn trédhearcacht agus intuarthacht na hionstraime sin a threisiú, cé nach ndéanfaí aon mhórathrú uirthi. Go dtí seo, bhí CMA bunaithe ar phrionsabail a bunaíodh trí chonclúidí na Comhairle. Sna conclúidí sin, "critéir Genval"[2] mar a ghlaoitear orthu, leagtar síos an scóip gheografach, na réamhchoinníollacha agus na príomhrialacha mionsonraithe chun CMA a chur chun feidhme. Treoir fhónta a bhí iontu i gcomhair oibríochtaí CMA san am a chuaigh thart. Ba cheart iad a choinneáil agus a athdhearbhú dá bhrí sin. Déantar roinnt de na critéir sin a shoiléiriú agus a thabhairt cothrom le dáta sa Rialachán atá beartaithe.

Chomh fada siar le 2003, d'aithin Parlaimint na hEorpa ina Rún maidir le cur chun feidhme CMA do thríú tíortha[3] gur ghá Creat-Rialachán a ghlacadh chun próiseas cinnteoireachta CMA a dhéanamh níos éifeachtúla, chun bunús dlí níos trédhearcaí a sholáthar le haghaidh na hionstraime sin agus chun roinnt de chritéir Genval a choigeartú.

Fairis sin, tar éis theacht i bhfeidhm Chonradh Liospóin, ní ghlacann an Chomhairle cinntí CMA ina haonar; glactar iad i gcomhréir leis an ngnáthnós imeachta reachtach (comhchinnteoireacht). Dá bharr sin, aibhsíodh an gá comhúinéireacht a thabhairt don Pharlaimint ar na rialacha agus na critéir lena rialaítear CMA trí bhíthin iad a chumhdach in ionstraim bhunúsach dlí arna formheas ag an dá reachtóir chomhpháirteacha. Leis an gCreat-Rialachán atá beartaithe, chuirfí bonn den sórt sin, atá foirmiúil agus ceangailteach ó thaobh dlí de, faoi chritéir Genval.

Comhthéacs ginearálta

Tríd an ngéarchéim dhomhanda airgeadais a thit amach in 2008-2009 aibhsíodh a thábhachtaí atá sé don AE córais dhiongbháilte agus ghasta a chruthú dó féin chun géarchéimeanna a chosc agus a bhainistiú. De thoradh cinneadh reachtach ar leith a ghlacadh le haghaidh gach oibríocht CMA is gnách moill shuntasach a bheith ann idir an tráth a iarrann tír tacaíocht agus an chéad eisíocaíocht. Déanann sé sin díobháil d'éifeachtacht na hionstraime ós rud é go bhfuil sí ceaptha lena húsáid i gcomhthéacs géarchéimeanna i gcomhardú na n-íocaíochtaí óna dteastaíonn freagra gasta. De thoradh a fhad atá an próiseas bíonn caillteanas ama ann idir an tráth a fhormheastar cláir CAI agus an oibríocht cúnaimh mhacrairgeadais ón AE a bhaineann leo. I gcomhréir leis na dálaí sin, aithníodh i meitimheastóireacht a rinneadh in 2009 ar oibríochtaí CMA a rinneadh cheana[4] gur easnamh mór san ionstraim is ea an mhoill a bhaineann le cinntí CMA a ghlacadh – agus is easnamh é sin a bheartaítear a réiteach leis an gCreat-Rialachán atá beartaithe. Thairis sin, d'fhéadfaí tuilleadh moille a chur ar an bpróiseas cinnteoireachta de dheasca an phróisis chomhchinnteoireachta, atá infheidhme maidir le CMA de réir Chonradh Liospóin, móide an gá ocht seachtaine ar a laghad a thabhairt do na parlaimintí náisiúnta leas a bhaint as a gceart reachtaíocht nua a scrúdú. Cúis eile é sin leis an gCreat-Rialachán a bheartú anois.

Comparáid le forálacha atá ann cheana i réimse an togra

Próiseas cinnteoireachta

Faoin gCreat-Rialachán atá beartaithe, chuirfeadh an Coimisiún dréachtchinntí CMA a bheadh dírithe ar thíortha ar leith faoi bhráid coiste ionadaithe ó na Ballstáit ("an Coiste" anseo feasta). Thabharfadh an Coiste tuairim i gcomhréir leis an nós imeachta scrúdúcháin a bunaíodh leis an Rialachán maidir le nós imeachta coiste a tháinig i bhfeidhm an 1 Márta 2011[5]. D'úsáidfí an próiseas cinnteoireachta sin in ionad na gcinntí reachtacha fada a dhéantar anois le haghaidh cúnaimh mhacrairgeadais de réir an cháis.

I gcomhréir leis an Rialachán maidir le nós imeachta coiste, bheadh an Coiste comhdhéanta d'ionadaithe ó na Ballstáit agus dhéanfadh an Coimisiún cathaoirleacht air, gan ceart vótala a bheith ag an gcathaoirleach. Is mar seo a leanas a bheidh an nós imeachta: Chuirfeadh an Coimisiún dréachtchinntí lena ndeonófaí CMA do thríú tíortha ("dréachtghníomhartha cur chun feidhme") faoi bhráid an Choiste. I gcás ina dtabharfadh an Coiste tuairim dhearfach (a ghlacfaí trí thromlach cáilithe de na hionadaithe ó na Ballstáit) i leith na gcinntí atá beartaithe, ghlacfadh an Coimisiún iad. I gcás ina dtabharfadh an Coiste tuairim dhiúltach (a ghlacfaí trí thromlach cáilithe de na hionadaithe ó na Ballstáit freisin), ní ghlacfadh an Coimisiún iad, ach d'fhéadfadh sé iad a chur ar aghaidh chuig an gcoiste achomhairc nó dréachtaí leasaithe a thíolacadh. Sa deireadh thiar, i gcás nach dtabharfaí tuairim ar bith, d'fhéadfadh an Coimisiún na dréachtchinntí a ghlacadh pé scéal é, ach amháin dá mbeadh tromlach simplí de chomhaltaí an Choiste ina n-aghaidh.

Tar éis cinneadh a bheith glactha i gcomhréir leis an nós imeachta a bhfuil tuairisc air thuas cúnamh a thabhairt do thríú tír, chuirfeadh an Coimisiún an oibríocht CMA chun feidhme. Ghlacfadh an Coimisiún an meabhrán tuisceana lena leagfaí síos na bearta beartais a bhaineann leis an gcúnamh, faoi réir thuairim an Choiste. Chun na críche sin, ghníomhódh an Coiste i gcomhréir leis an nós imeachta comhairliúcháin ós rud é nach bhfuil aon impleachtaí buiséadacha ag baint leis na meabhráin sin, ná impleachtaí do thríú tíortha, thar impleachtaí an chinnidh lena ndeonaítear an cúnamh. Tar éis meabhrán tuisceana a bheith glactha, chinnfeadh an Coimisiún an cúnamh a urscaoileadh faoi réir chur chun feidhme sásúil an chláir eacnamaíoch lena dtacaíonn an CAI agus na mbeart beartais arna gcomhaontú idir an AE agus an tír thairbhíoch.

De réir mar atá foráilte in Airteagal 10 agus in Airteagal 11 de Rialachán (AE) Uimh. 182/2011, bheadh rochtain ag Parlaimint na hEorpa agus ag an gComhairle ar na doiciméid maidir le himeachtaí an Choiste agus bheadh sé de cheart acu agóid a dhéanamh in aghaidh dréachtghníomhartha cur chun feidhme arna gcur isteach ag an gCoimisiún, i gcás ina measfadh ceachtar acu go ndeachaigh na gníomhartha sin thar na cumhachtaí cur chun feidhme dá bhforáiltear sa Chreat-Rialachán.

Treoirlínte le haghaidh oibríochtaí CMA

Sa bhreis ar na hathruithe ar an bpróiseas cinnteoireachta, chuirfeadh an Creat-Rialachán critéir Genval, lena rialaítear oibríochtaí CMA, ar bhonn foirmiúil agus dhéanfadh sé iad a thabhairt cothrom le dáta dá mb’iomchuí. Sonraíodh na critéir sin sna conclúidí ó Chomhairle ECOFIN an 8 Deireadh Fómhair 2002 agus dhearbhaigh an Coiste Eacnamaíoch agus Airgeadais iad i mí an Mhárta 2006.

- Eisceachtúlacht: Beart de chineál eisceachtúil is ea CMA, cuirtear é chun feidhme ar bhonn an cháis chun cabhrú leis an tír thairbhíoch déileáil le deacrachtaí gearrthéarmacha i gcomhardú na n-íocaíochtaí nó sa bhuiséad. ní mór scor de a luaithe is féidir leis an tír thairbhíoch a riachtanais mhaoinithe sheachtraigh a shásamh ó fhoinsí eile.

- Teorannú geografach: De réir chritéir Genval, is le haghaidh tríú tíortha a bhfuil dlúthnaisc pholaitiúla agus eacnamaíocha acu leis an AE atá CMA. In 2002, shonraigh an Chomhairle go bhfuil sé ceaptha chun tíortha is iarrthóirí agus tíortha is iarrthóirí ionchasacha, tíortha Eorpacha Chomhlathas na Stát Neamhspleách (an Bhealarúis, an Mholdóiv agus an Úcráin) agus na tíortha lena mbaineann próiseas Barcelona (i.e. tíortha a shínigh, nó a mheastar go síneoidh, Comhaontuithe an Chumainn Eora-Meánmhara) a chumhdach. Féadfaidh tríú tíortha eile a bheith incháilithe in imthosca eisceachtúla.Sa Chreat-Rialachán, sainítear mar thíortha agus críocha atá incháilithe le haghaidh CMA, na tíortha is iarrthóirí agus na tíortha is iarrthóirí ionchasacha, na tíortha agus na críocha ar fad atá cumhdaithe ag Beartas Comharsanachta na hEorpa (lena n-áirítear na tíortha agus críocha i gCugas Theas: an Airméin, an Asarbaiseáin agus an tSeoirsia), chomh maith le tríú tíortha eile in imthosca eisceachtúla a bhfuil call cuí leo. Ní mór do na tíortha eile sin a bheith gar don AE ó thaobh na polaitíochta, na heacnamaíochta agus an tíreolais de.

- Réamhchoinníollacha polaitiúla: I gcomhréir le luachanna bunúsacha an AE, ní mór institiúidí agus sásraí daonlathacha éifeachtacha a bheith i bhfeidhm i dtír thairbhíoch ionchasach, lena n-áirítear córas parlaiminteach ilpháirtí, agus urraim do chearta daonna agus don smacht reachta.

- Comhlánú agus an t-ualach a roinnt: Braitheann oibríochtaí CMA ar chlár lena dtacaíonn an CAI a bheith ann agus a bheith curtha chun feidhme go sásúil sa tír thairbhíoch, clár lena bhfuil sé i gceist cistí an CAI a úsáid. D'fhonn an t-ualach airgeadais a roinnt go hiomchuí idir an AE agus deontóirí eile, bunaíodh uasmhéid i gcritéir Genval le haghaidh rannchuidiú an AE arb ionann é agus 60 % den bhearna iarmharach i maoiniú seachtrach na tíre tairbhíche (i.e. i ndiaidh na tacaíochta a bhfuiltear ag súil leis ó na hinstitiúidí airgeadais idirnáisiúnta) i gcás tíortha is iarrthóirí agus tíortha is iarrthóirí ionchasacha iad agus arb ionann é agus aon trian den bhearna iarmharach sa mhaoiniú seachtrach i gcás tíortha eile.Cé go n-athdhearbhaíonn sé an prionsabal gur cheart comhlánú tacaíochta ó institiúidí airgeadais idirnáisiúnta a bheith i gceist, agus an prionsabal gur cheart an t-ualach a roinnt le deontóirí eile, níl sé beartaithe ag an gCoimisiún uasmhéideanna sainráite a leagan síos maidir leis an gcion den rannchuidiú CMA a dhéanfaidh an AE chun an bhearna iarmharach i maoiniú seachtrach tíortha tairbhíocha a chlúdach. Léiriú é an méid sin ar thaithí atá faighte go mbíonn sé deacair bearnaí i maoiniú a thomhas go beacht i gcásanna áirithe. Thairis sin, ní bhíonn ach páirt bheag ag deontóirí déthaobhacha nach ón AE dóibh, má bhíonn páirt ar bith acu, i mbearnaí i maoiniú seachtrach thíortha comharsanachta an AE a chlúdach.

- Coinníollacht: Lainseálfar aon oibríocht CMA ar choinníoll clár lena dtacaíonn an CAI a bheith i bhfeidhm sa tír, lena bhfuil sé i gceist cistí an CAI a úsáid. Sa bhreis air sin, comhaontóidh an Coimisiún, thar ceann an AE, sraith coinníollacha beartais leis an tír thairbhíoch. Leagfar na coinníollacha sin síos i meabhrán tuisceana.

- Smacht airgeadais: I gcás ina dtabharfar CMA i bhfoirm deontais, tiocfaidh na cistí ó bhuiséad an AE. Ní mór na suimeanna a thugtar mar CMA a bheith comhsheasmhach leis na huasmhéideanna arna mbunú le haghaidh na leithreasaí buiséid ábhartha i bPeirspictíochtaí Airgeadais ilbhliantúla an AE. I gcás ina dtabharfar é i bhfoirm iasachta, eiseoidh an Coimisiún, thar ceann an AE, banna sna margaí caipitil lena meaitseáiltear na téarmaí arna gcomhaontú leis an tír thairbhíoch agus tabharfaidh sé an fáltas ar aghaidh ar iasacht gan mhoill. Mar chlúdach i gcoinne an riosca go loicfeadh tíortha tairbhíocha, beidh banna an AE ráthaithe ag an gCiste Ráthaíochta, ciste atá soláthraithe ag an ráta 9 % den mhéid gan íoc.Chun smacht airgeadais a neartú agus intuarthacht na hionstraime a fheabhsú, moltar cur chuige níos trédhearcaí sa Chreat-Rialachán i dtaobh a chinneadh cé na himthosca ina dtabharfar CMA i bhfoirm iasachta nó i bhfoirm deontais, nó i dteaglaim den dá rud. I gcomhréir le cleachtas an Bhainc Dhomhanda agus an CAI, is iad seo a leanas na príomhchritéir chun foirm an chúnaimh a chinneadh: leibhéal na forbartha eacnamaíche agus sóisialta (meánleibhéil ioncaim, cóimheasanna bochtaineachta); agus inbhuanaitheacht fiachais, i bhfianaise chumas na tíre é a aisíoc chomh maith.

Comhsheasmhacht le beartais agus cuspóirí eile an Aontais

Glacadh creat-rialacháin i gcás gach príomhionstraime airgeadais sheachtraigh de chuid an AE (an Ionstraim um Réamhaontachas, an Ionstraim Eorpach um Chomharsanacht agus um Chomhpháirtíocht, an Ionstraim um Chobhsaíocht, an Ionstraim um Chomhar maidir le Sábháilteacht Núicléach agus um Chabhair Dhaonnúil). Cumhdaítear peirspictíocht airgeadais 2007-13 leis na creat-rialacháin sin agus deonaítear cumhachtaí cur chun feidhme don Choimisiún. Tá an nós imeachta cinnteoireachta a bheartaítear do CMA faoin gCreat-Rialachán atá beartaithe inchurtha leis an nós imeachta a úsáidtear in ionstraimí maoinithe sheachtraigh eile.

Neartaíonn cúnamh macrairgeadais agus ionstraimí cúnaimh sheachtraigh eile a chéile. Tá na bearta beartais atá le comhaontú idir an Coimisiún agus an tír thairbhíoch comhsheasmhach leis na comhaontuithe comhpháirtíochta, na comhaontuithe comhair nó na comhaontuithe comhlachais a tugadh i gcrích cheana idir an tAontas agus an tír thairbhíoch. Fairis sin, is féidir le cúnamh macrairgeadais cur le héifeachtacht na gclár a dtugann ionstraimí seachtracha airgeadais eile an AE tacaíocht dóibh, go háirithe tionscadail atá maoinithe faoin Ionstraim um Chúnamh Réamhaontachais agus faoin Ionstraim Eorpach um Chomharsanacht agus um Chomhpháirtíocht, go háirithe trí chuidiú lena áirithiú go bhfuil creat foriomlán iomchuí ann maidir le cobhsaíocht mhaicreacnamaíoch agus athchóiriú struchtúrach trí bhíthin a choinníollacha. Ós a choinne sin, is minic a fhaigheann na bearta beartais a áirítear sna meabhráin tuisceana a ghabhann le hoibríochtaí cúnaimh mhacrairgeadais tacaíocht i bhfoirm cúnaimh theicniúil ón AE trí ionstraimí rialta comhair an AE, agus ó na gníomhaíochtaí earnála a aithnítear faoi oibríochtaí tacaíochta buiséadaí dírí. Ar deireadh, is comhlánú iad oibríochtaí cúnaimh mhacrairgeadais ar bhainistíocht airgeadais phoiblí agus ar chuspóirí eile de chuid oibríochtaí fadtéarmacha tacaíochta buiséadaí earnála an AE.

COMHAIRLIÚCHÁN LEIS NA PÁIRTITHE LEASMHARA AGUS MEASÚNÚ IARMHARTA

In 2009, rinne an Coimisiún meitimheastóireacht chuimsitheach le tacaíocht saineolaithe seachtracha ar oibríochtaí CMA a rinneadh idir 2004 agus 2008. I gcomhthéacs na meitimheastóireachta sin, d'eagraigh an Coimisiún ceardlann ardleibhéil i mí na Bealtaine 2009 inar cruinníodh oifigigh ó sheirbhísí ábhartha an Choimisiúin, an CAI agus an Bhainc Dhomhanda. Tá an Creat-Rialachán atá beartaithe comhsheasmhach le torthaí an phróisis mheitimheastóireachta agus chomhairliúcháin sin; torthaí a d'aibhsigh an gá le próiseas cinnteoireachta níos gasta agus bunús dlí níos trédhearcaí. Tá sé comhsheasmhach freisin leis an Rún a ghlac Parlaimint an hEorpa in 2003 maidir le CMA a chur chun feidhme[6], rún inar iarradh Creat-Rialachán chun nósanna imeachta cinnteoireachta a bhrostú agus chun bunús dlí níos soiléire a chruthú. Ós rud é gur athrú ar nós imeachta cinnteoireachta an AE le haghaidh oibríochtaí CMA, seachas athrú ar shubstaint na hionstraime, is príomhchuspóir an Chreat-Rialacháin atá beartaithe, ní dhearna an Coimisiún measúnú iarmharta foirmiúil. Déantar measúnú sách mionsonraithe ar thionchar an Rialacháin atá beartaithe sa Doiciméad Inmheánach Oibre de chuid an Choimisiúin a ghabhann leis an togra.

EILIMINTÍ DLÍ AN TOGRA

Bunús dlí

Murab ionann is an staid faoin gConradh CE, tá cúnamh macrairgeadais ar áireamh san Airteagal den Chonradh ar Fheidhmiú an Aontais Eorpaigh (CFAE) lena rialaítear comhar eacnamaíoch agus airgeadais le tríú tíortha (Airteagal 212 CFAE). Is bunús dlí é an tAirteagal sin do na cinntí CMA a glacadh ón tráth a tháinig Conradh Liospóin i bhfeidhm i leith. Más tír i mbéal forbartha é an tír thairbhíoch áfach, ghlacfaí an cinneadh ar bhonn Airteagal 209 de CFAE lena rialaítear comhar forbartha an AE. Ós rud é go soláthraíonn an Rialachán atá beartaithe an creat le haghaidh oibríochtaí CMA a dhéanfar amach anseo i dtríú tíortha ina bhfuil géarchéimeanna, tá an bunús dlí céanna leis is atá ag cinntí aonair CMA a rinneadh i ndiaidh Chonradh Liospóin agus atá dírithe ar thíortha ar leith, i.e. Airteagal 209 agus Airteagal 212 de CFAE.

Thairis sin, tá sé beartaithe go mbeidh an Coimisiún in ann cinntí CMA a ghlacadh atá dírithe ar thíortha ar leith faoi mhaoirsiú coiste ionadaithe ó na Ballstáit. Admháil is ea an méid sin go mbaineann CMA leis na gníomhartha sin atá ceangailteach ó thaobh dlí agus nach mór a chur chun feidhme go haonfhoirmeach agus, dá bhrí sin, go lárnach, de réir mar atá rialaithe le hAirteagal 291 CFAE maidir le cumhachtaí cur chun feidhme arna dtabhairt don Choimisiún, go háirithe mír 2 de. Ós rud é gur dréachtghníomhartha cur chun feidhme lena mbaineann impleachtaí móra don bhuiséad iad cinntí CMA, ghníomhódh an coiste thuasluaite d'ionadaithe ó na Ballstáit i gcomhréir leis an nós imeachta scrúdúcháin de réir mar a bunaíodh sa Rialachán maidir le nós imeachta coiste[7].

Prionsabal na coimhdeachta

Baineann an Creat-Rialachán atá beartaithe le cúnamh airgeadais an AE do thríú tíortha, réimse ar inniúlacht roinnte de chuid an AE é. Comhlíonann an ionstraim CMA prionsabal na coimhdeachta ós rud é gur éifeachtúla agus gur éifeachtaí mar a bhainfeadh an AE an cuspóir amach, mar atá cobhsaíocht ghearrthéarmach mhacrairgeadais a athbhunú i dtríú tír, i gcomparáid leis na Ballstáit ina n-aonar. Thig leis an AE ina iomláine a acmhainní airgeadais a chur le chéile agus idirbheartaíocht a dhéanamh mar aon pháirtí amháin sna cainteanna le tíortha tairbhíocha maidir le rialacha mionsonraithe na gcoinníollacha a ghabhann leis an gcúnamh agus leis na beartais.

Prionsabal na comhréireachta

Comhlíonann an togra prionsabal na comhréireachta. Ráthaítear an méid sin trí phríomhphrionsabail an chúnaimh mhacrairgeadais a chur i bhfeidhm go leanúnach amhail é a bheith mar chomhlánú ar thacaíocht institiúidí idirnáisiúnta airgeadais agus an t-ualach a roinnt le deontóirí eile, rud a áirithíonn nach gclúdaíonn an AE cion rómhór de bhearna mhaoinithe aon tíre tairbhíche. Thairis sin, tá an chomhréireacht cinntithe toisc nach rachaidh CMA thar leithreasaí buiséadacha údaraithe agus toisc go bhfuil sé i gcomhréir leis na peirspictíochtaí airgeadais ilbhliantúla.

Rogha na n-ionstraimí

Níl sé i gceist leis an gCreat-Rialachán atá beartaithe athrú ó bhun a dhéanamh ar shubstaint an chúnaimh mhacrairgeadais mar ionstraim; seachas sin, tá sé dírithe ar an bpróiseas cinnteoireachta a chuíchóiriú. I gcás ionstraime airgeadais amhail CMA a bhainistíonn an Coimisiún go lárnach thar ceann an AE ina iomláine, is é rialachán (seachas treoir) an ionstraim dlí iomchuí chun é sin a bhaint amach. Trí Chreat-Rialachán cuirfear na nósanna imeachta cinnteoireachta le haghaidh CMA i gcomhréir leis na cinn le haghaidh ionstraimí eile a bhaineann le cúnamh seachtrach, agus cuirfear an deis ar fáil freisin cuspóirí eile a bhaineann le CMA a bhaint amach, amhail critéir Genval a chur ar bhonn foirmiúil agus a thabhairt cothrom le dáta, lena n-áirítear a áirithiú go bhformhuineoidh an Chomhairle agus an Pharlaimint iad go foirmiúil.

Bheadh sé insmaoinimh mar bhealach malartach chun an príomhchuspóir a bhaint amach, mar atá an próiseas cinnteoireachta a chuíchóiriú le haghaidh CMA, Airteagal 213 de CFAE a úsáid i gcás CMA ar bhonn rialta. Tugtar de chumhacht don Chomhairle san Airteagal sin "ar thogra ón gCoimisiún, na cinntí is gá" a ghlacadh nuair a "éilíonn an staid i dtríú tír cúnamh airgeadais práinneach ón Aontas". De réir mar a d'aibhsigh seirbhísí dlí na Comhairle agus an Choimisiúin, ní bheadh sé iomchuí nós imeachta práinne a úsáid mar bhunús dlí rialta i gcomhair gach oibríochta nó i gcomhair an chuid is mó de na hoibríochtaí faoi ionstraim shonrach, amhail CMA.

IMPLEACHTAÍ BUISÉADACHA

Níl sé i gceist leis an gCreat-Rialachán atá beartaithe aon athrú a dhéanamh ar an gcleachtas atá ann faoi láthair maidir le líon na n-oibríochtaí CMA nó na suimeanna a dheonaítear fúthu. Is iad minicíocht agus déine na ngéarchéimeanna eacnamaíocha agus airgeadais a chinneann líon agus scála na n-oibríochtaí, amhail aon ionstraim freagartha do ghéarchéimeanna. Ar scor ar bith, fanfaidh cúnamh macrairgeadais comhsheasmhach leis na peirspictíochtaí airgeadais reatha a chlúdaíonn an tréimhse 2007-13 agus leis na leithreasaí buiséadacha dá bhforáiltear iontu.

2011/0176 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leagtar síos forálacha ginearálta maidir le Cúnamh Macrairgeadais do thríú tíortha

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 209 agus 212 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na Parlaimintí Náisiúnta,

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

1. Tugann an tAontas Eorpach méid mór cúnaimh eacnamaíoch, airgeadais agus theicniúil do thríú tíortha. Is léir gur ionstraim éifeachtúil é cúnamh macrairgeadais an Aontais (“cúnamh macrairgeadais” anseo feasta) ar mhaithe le cobhsú eacnamaíoch agus go spreagann sé athchóirithe struchtúracha sna tíortha tairbhíocha. I gcomhréir lena bheartas ginearálta maidir le tíortha is iarrthóirí, le tíortha is iarrthóirí ionchasacha, agus le tíortha comharsanachta, ba cheart don Aontas a bheith in ann cúnamh macrairgeadais a thabhairt do na tíortha sin chun na críche limistéar cobhsaíochta, slándála agus rathúnais coiteann a fhorbairt.

2. Faoi láthair, tá an cúnamh macrairgeadais do thríú tíortha bunaithe ar chinntí ad-hoc ó Pharlaimint na hEorpa agus ón gComhairle atá dírithe ar thíortha ar leith. Laghdaítear éifeachtúlacht agus éifeachtacht an chúnaimh dá dheasca sin, trí mhoill neamhriachtanach a chruthú idir iarrataí ar chúnamh macrairgeadais agus an cur chun feidhme iarbhír.

3. B'éifeachtaí an cúnamh dá mba ann do chreat chun cúnamh macrairgeadais a sholáthar do thríú tíortha a bhfuil naisc pholaitiúla, eacnamaíocha agus thráchtála thábhachtacha ag an Aontas leo. Go háirithe, ba cheart é a bheith indéanta cúnamh macrairgeadais a thabhairt do thríú tíortha chun iad a spreagadh bearta eacnamaíocha a ghlacadh ar dealraitheach go réiteoidís géarchéim i gcomhardú na n-íocaíochtaí.

4. Ina rún maidir le cur chun feidhme cúnaimh mhacrairgeadais do thríú tíortha an 3 Meitheamh 2003[8], d’iarr Parlaimint na hEorpa creat-rialachán maidir le cúnamh macrairgeadais chun an próiseas cinnteoireachta a bhrostú agus chun bunús foirmiúil agus trédhearcach a sholáthar don ionstraim airgeadais sin.

5. Tá glacadh rialacháin ghinearálta maidir le cúnamh macrairgeadais bunaithe ar Airteagal 209 agus ar Airteagal 212 gan dochar d’fhorálacha Airteagal 213 den Chonradh, lena rialaítear cúnamh airgeadais práinneach do thríú tíortha, agus do shainchumais ghaolmhara na Comhairle.

6. In 2006, rinne an tAontas ollchóiriú agus cuíchóiriú ar a chreat cúnaimh sheachtraigh chun é a chur ar bhonn níos éifeachtaí. I gcás na bpríomhionstraimí airgeadais seachtracha ar fad, ghlac sé creat-rialacháin lenar deonaíodh cumhachtaí cur chun feidhme don Choimisiún. Is é an cúnamh macrairgeadais an t-aon mhór-ionstraim amháin nach bhfuil creat-rialachán ann di faoi láthair.

7. Ina conclúidí an 8 Deireadh Fómhair 2002, bhunaigh an Chomhairle critéir (dá ngairtear "critéir Genval") chun oibríochtaí an AE maidir le cúnamh macrairgeadais a threorú[9]. Is iomchuí na critéir sin a chur ar bhonn foirmiúil i ngníomh dlíthiúil arna fhormhuiniú ag an bParlaimint agus ag an gComhairle araon, agus iad a thabhairt cothrom le dáta agus a shoiléiriú.

8. Ba cheart nósanna imeachta agus ionstraimí cuí a sholáthar roimh ré ionas go mbeidh an tAontas in ann a áirithiú go bhféadfar cúnamh macrairgeadais a chur ar fáil go tapa, go háirithe in imthosca a éilíonn gníomhaíocht láithreach. Chuirfeadh an méid sin le soiléireacht agus trédhearcacht na gcritéar is infheidhme maidir le cur chun feidhme cúnaimh mhacrairgeadais.

9. Ba cheart don Choimisiún a áirithiú go bhfuil cúnamh macrairgeadais i gcomhréir leis na prionsabail, cuspóirí agus bearta príomha arna ndéanamh laistigh de réimsí éagsúla na gníomhaíochta seachtraí agus beartas ábhartha eile de chuid an Aontais.

10. Ba cheart do chúnamh macrairgeadais tacú le gealltanais na dtíortha tairbhíocha maidir le luachanna a roinneann siad leis an Aontas, lena n-áirítear an daonlathas, an smacht reachta, an dea-rialachas, urramú chearta an duine, an fhorbairt inbhuanaithe agus laghdú na bochtaineachta, chomh maith le prionsabail na trádála oscailte, riailbhunaithe agus cothroime.

11. Ba cheart neartú éifeachtúlacht, thrédhearcacht agus chuntasacht na bainistíochta airgeadais poiblí sna tíortha tairbhíocha a bheith ar áireamh i measc cuspóirí sonracha oibríochtaí cúnaimh macrairgeadais ar leith. Ba cheart don Choimisiún faireachán tráthrialta a dhéanamh ar chomhlíonadh na gcuspóirí sin.

12. Ós rud é nach féidir leis na Ballstáit cuspóir an Rialacháin seo, eadhon, cur le cobhsú maicreacnamaíoch i dtríú tíortha comhpháirtíochta, a bhaint amach go leordhóthanach agus gur fearr, de bharr fhairsinge na gníomhaíochta, is féidir é a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta atá leagtha amach in Airteagal 5 den Chonradh. I gcomhréir le prionsabal na comhréireachta, mar a leagtar amach san Airteagal sin é, ní théann an Rialachán seo thar a bhfuil riachtanach chun na cuspóirí sin a bhaint amach.

13. Ba cheart cúnamh macrairgeadais na hacmhainní a sholáthraíonn an Ciste Airgeadaíochta Idirnáisúnta agus institiúidí airgeadais iltaobhacha eile a chomhlánú agus ba cheart an t-ualach a roinnt go cothrom le deontóirí eile. Ba cheart do chúnamh macrairgeadais luach breise rannpháirteachas an Aontais a áirithiú.

14. Chun cosaint éifeachtúil a áirithiú ar na leasanna airgeadais de chuid an Aontais atá nasctha le cúnamh macrairgeadais, is gá foráil a dhéanamh maidir le bearta iomchuí ó na tíortha tairbhíocha i ndáil le cosc a chur ar chalaois, ar éilliú agus ar aon neamhrialtachtaí eile atá nasctha leis an gcúnamh agus i ndáil leis an gcomhrac in aghaidh na nithe sin, chomh maith le foráil a dhéanamh maidir le rialuithe ag an gCoimisiún agus iniúchóireachtaí ag Cúirt na nIniúchóirí

15. Chun coinníollacha aonfhoirmeacha a áirithiú le haghaidh chur chun feidhme an Rialacháin seo, maidir le hoibríochtaí cúnaimh mhacrairgeadais i dtíortha tairbhíocha a fhormheas agus a bhainistiú, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle lena leagtar síos na rialacha agus na prionsabail ghinearálta maidir le sásraí rialaithe do na Ballstáit maidir le feidhmiú chumhachtaí cur chun feidhme an Choimisiúin[10].

16. Ba cheart an nós imeachta scrúdúcháin a úsáid chun cinntí cur chun feidhme a ghlacadh lena sainítear méid, foirm, fad agus coinníollacha ginearálta oibríochtaí cúnaimh mhacrairgeadais ar leith ós rud é go mbíonn impleachtaí substaintiúla ag cinntí den sórt sin don bhuiséad.

17. Ba cheart an nós imeachta comhairliúcháin a úsáid chun an meabhrán tuisceana a ghlacadh lena leagtar síos na bearta beartais eacnamaíocha a bhaineann le cúnamh macrairgeadais an Aontais ós rud é nach gníomh cur chun feidhme de raon feidhme ginearálta é an meabhrán tuisceana, ná gníomh lena mbaineann impleachtaí buiséadacha ná impleachtaí do thríú tíortha thar na himpleachtaí sin atá i gceist cheana leis an gcinneadh lena ndeonaítear an cúnamh.

TAR ÉIS AN RIALACHÁN SEO A GHLACADH:

Airteagal 1

Aidhm agus scóip an chúnaimh

18. Leagtar síos leis an Rialachán seo forálacha ginearálta maidir le cúnamh macrairgeadais a dheonú do thríú tíortha agus do chríocha atá incháilithe de réir mar atá leagtha amach in Airteagal 2.

19. Is éard a bheidh i gcúnamh macrairgeadais ionstraim airgeadais eisceachtúil de thacaíocht neamhcheangailte agus neamhshannta le comhardú na n-íocaíochtaí a thabharfar do thríú tíortha agus do críocha atá incháilithe. Beidh sé d'aidhm leis staid inbhuanaithe a athbhunú maidir le hairgeadas seachtrach i gcás tíortha a bhfuil deacrachtaí acu le maoiniú seachtrach Beidh sé mar bhonn agus taca le cur chun feidhme beart láidir um choigeartú agus um athchóiriú struchtúrtha atá ceaptha chun deacrachtaí le comhardú na n-íocaíochtaí a leigheas.

20. Féadfaidh cúnamh macrairgeadais a dheonú ar choinníoll gurb ann do bhearna mhaoinithe sheachtraigh iarmharaigh atá suntasach arna sainaithint i gcomhpháirt leis na hinstitiúidí airgeadais iltaobhacha, ar bearna í atá de bhreis ar na hacmhainní arna soláthar ag an gCiste Airgeadaíochta Idirnáisiúnta (CAI) agus ag institiúidí iltaobhacha eile, in ainneoin cláir láidre a bheith curtha chun feidhme maidir le cobhsú eacnamaíoch agus athchóiriú.

21. Is de chineál sealadach a bheidh cúnamh macrairgeadais agus scoirfear de a luaithe a bheidh staid airgeadais sheachtraigh na tíre tairbhíche tugtha ar ais go staid inbhuanaithe.

Airteagal 2

Tíortha incháilithe

Beidh tríú tíortha agus críocha den chineál seo a leanas incháilithe do chúnamh macrairgeadais:

(a) Tíortha is iarrthóirí agus tíortha is iarrthóirí ionchasacha mar atá liostaithe i bPointe 1 d'Iarscríbhinn I a ghabhann leis an Rialachán seo,

(b) Tíortha agus críocha atá cumhdaithe ag Beartas Comharsanachta na hEorpa mar atá liostaithe i bPointe 2 d'Iarscríbhinn I a ghabhann leis an Rialachán seo,

(c) Tríú tíortha eile in imthosca eisceachtúla a bhfuil call cuí leo. Ní mór do na tíortha sin a bheith gar don Aontas Eorpach ó thaobh na polaitíochta, na heacnamaíochta agus an tíreolais de.

Airteagal 3

An fhoirm ina mbeidh an cúnamh

22. Beidh cúnamh macrairgeadais i bhfoirm iasachta nó deontais nó teaglama den dá rud. Agus an fhoirm iomchuí á cinneadh aige, cuirfidh an Coimisiún leibhéal fhorbairt eacnamaíoch na tíre tairbhíche san áireamh, mar atá tomhaiste de réir ioncaim per capita agus cóimheas bochtaineachta, chomh maith le cumas aisíocaíochta bunaithe ar anailís ar inbhuanaitheacht fiachais.

23. I gcás ina bhfuil an cúnamh macrairgeadais i bhfoirm iasachta, beidh sé de chumhacht ag an gCoimisiún thar ceann an Aontais na cistí riachtanacha a fháil ar iasacht sna margaí caipitil nó ó institiúidí airgeadais agus iad a thabhairt ar aghaidh ar iasacht don tír thairbhíoch.

24. Is in euro a dhéanfar oibríochtaí um iasachtaí a fháil agus um iasachtaí a thabhairt agus úsáidfear an dáta luacha céanna agus ní bheidh aon bhaint ag an Aontas le trasfhoirmiú aibíochtaí mar gheall orthu, ná le haon riosca maidir leis an ráta malartaithe ná an ráta úis.

25. Is ar an tír thairbhíoch a bheidh na costais ar fad a thabhóidh an tAontas i ndáil le hoibríochtaí um iasachtaí a fháil agus a thabhairt.

26. Arna iarraidh sin don tír thairbhíoch, agus más féidir ráta úis na hiasachta a fheabhsú sna himthosca, féadfaidh an Coimisiún a iasachtaí tosaigh a athmhaoiniú ina n-iomláine nó i bpáirt nó na coinníollacha airgeadais comhfhreagracha a athstruchtúrú. Déanfar oibríochtaí athmhaoinithe agus athstruchtúraithe i gcomhréir leis na coinníollacha atá leagtha síos i mír 4 agus ní bheidh sé d'éifeacht acu meánaibíocht na hiasachta i dtrácht a shíneadh ná cur leis an méid caipitil nach bhfuil íoctha ar dháta an athmhaoinithe nó an athstruchtúraithe.

Airteagal 4

Forálacha airgeadais

27. Beidh méideanna an chúnaimh mhacrairgeadais a sholáthrófar mar dheontais faoin Rialachán seo comhsheasmhach leis na leithreasaí buiséid arna mbunú sa chreat airgeadais ilbhliantúil.

28. Déanfar foráil maidir le méideanna an chúnaimh mhacrairgeadais arna dtabhairt mar iasachtaí faoin Rialachán seo i gcomhréir le Rialachán (CE, Euratom) 480/2009 ón gComhairle an 25 Bealtaine 2009 maidir leis an gCiste Ráthaíochta um ghníomhaíochtaí seachtracha[11].

29. Is é an t-údarás buiséadach a údaróidh na leithreasaí bliantúla laistigh de theorainneacha an chreata airgeadais. Tá na méideanna tagartha comhfhreagracha le haghaidh na tréimhse 2011 go 2013 leagtha amach in Iarscríbhinn II.

Airteagal 5

Méid an chúnaimh

30. Bunófar méid an chúnaimh a thabharfar ar riachtanais mhaoinithe sheachtraigh iarmharaigh na tíre tairbhíche. Is é an Coimisiún a bhunóidh na riachtanais sin i gcomhar le hinstitiúidí airgeadais idirnáisiúnta, bunaithe ar mheasúnú cuimsitheach cainníochtúil a bhfuil tuairisc mhaith air. Úsáidfidh an Coimisiún go háirithe na réamh-mheastacháin is déanaí maidir le comhardú na n-íocaíochtaí sa tír lena mbaineann, ar réamh-mheastacháin iad a dhéanfaidh an CAI, agus cuirfear san áireamh na ranníocaíochtaí airgeadais a bhfuil súil leo ó dheontóirí iltaobhacha.

31. Agus cinneadh á dhéanamh maidir leis an méid cúnaimh a thabharfar, cuirfear san áireamh freisin gur gá a áirithiú go ndéanfar an t-ualach a roinnt go cothrom le deontóirí eile.

32. I gcás ina dtagann laghdú ó thalamh ar riachtanais mhaoinithe na tíre tairbhíche fad agus atá an cúnamh macrairgeadais á eisíoc, féadfaidh an Coimisiún, ag gníomhú dó i gcomhréir le hAirteagal 14(2), an méid cistí a chuirtear ar fáil i gcomhthéacs an chúnaimh a laghdú, nó an cúnamh a chur ar fionraí nó é a chur ar ceal.

Airteagal 6

Coinníollacht

33. Réamhchoinníoll amháin a bhaineann le cúnamh macrairgeadais a dheonú is ea gur gá don tír thairbhíoch sásraí éifeachtacha daonlathacha a urramú, lena n-áirítear córais pharlaiminteacha ilpháirtí, an smacht reachta agus urramú chearta an duine.

34. Tabharfar cúnamh macrairgeadais ar choinníoll go mbeidh clár de chuid an CAI ann lena n-úsáidfear acmhainní an CAI.

35. Eisíocfar an cúnamh ar choinníoll go mbeidh clár de chuid an CAI ann a bhfuil dea-theist aige. Beidh íoc amach an chúnaimh faoi réir an choinníll freisin go ndéanfar sraith beart beartais eacnamaíoch a chur chun feidhme laistigh de thréimhse ama ar leith, ar bearta iad a bheidh sainithe go soiléir, a dhíreoidh ar athchóiriú struchtúrach, a bheidh comhaontaithe idir an Coimisiún agus an tír thairbhíoch agus a bheidh leagtha síos i Meabhrán Tuisceana.

36. D'fhonn leasanna airgeadais an Aontais a chosaint agus d'fhonn rialachas na dtíortha tairbhíocha a athneartú, áireofar sa Mheabhrán Tuisceana bearta arb é is aidhm dóibh éifeachtúlacht, trédhearcacht agus cuntasacht na gcóras um bainistíocht airgeadais phoiblí a neartú.

37. Agus bearta beartais á gceapadh, ba cheart na nithe seo a leanas a chur san áireamh go cuí freisin: dul chun cinn maidir le hoscailt fhrithpháirteach an mhargaidh, forbairt trádála riailbhunaithe agus cothroime, agus tosaíochtaí eile i gcomhthéacs bheartas seachtrach an Aontais.

38. Beidh na bearta beartais comhsheasmhach leis na comhaontuithe comhpháirtíochta, na comhaontuithe comhair nó na comhaontuithe comhlachais atá ann cheana agus a tugadh i gcrích idir an tAontas agus an tír thairbhíoch agus beidh siad comhsheasmhach leis na cláir um choigeartú maicreacnamaíoch agus na cláir um athchóiriú struchtúrach a chuir an tír thairbhíoch chun feidhme le tacaíocht ón CAI.

Airteagal 7

Nós Imeachta

39. Aon tír atá ag iarraidh cúnamh macrairgeadais a fháil, cuirfidh sí iarratas i scríbhinn chuig an gCoimisiún.

40. Má chomhlíontar na coinníollacha dá dtagraítear in Airteagal 1, Airteagal 2, Airteagal 4 agus in Airteagal 6 deonóidh an Coimisiún cúnamh macrairgeadais ag gníomhú dó i gcomhréir le hAirteagal 14(2).

41. Sa chinneadh maidir le hiasacht a thabhairt, sonrófar méid an chúnaimh mhacrairgeadais, uas-mheánaibíocht an chúnaimh agus líon uasta na dtráthchodanna don chúnamh. Sa chinneadh maidir le deontas a thabhairt, sonrófar méid an chúnaimh mhacrairgeadais agus líon uasta na dtráthchodanna. Sa dá chás sin, déanfar an tréimhse inar féidir cúnamh macrairgeadais a fháil a shainiú. De ghnáth, ní bheidh an tréimhse sin níos faide ná trí bliana.

42. Tar éis an cinneadh lena ndeonaítear cúnamh macrairgeadais a fhormheas, déanfaidh an Coimisiún, ag gníomhú dó i gcomhréir le hAirteagal 14(3), na bearta beartais dá dtagraítear in Airteagal 6(3), (4), (5) agus (6) a shocrú leis an tír thairbhíoch.

43. Tar éis an cinneadh lena ndeonaítear cúnamh macrairgeadais a fhormheas, socróidh an Coimisiún téarmaí mionsonraithe airgeadais an chúnaimh leis an tír thairbhíoch. Leagfar síos na téarmaí sin i gComhaontú Deontais nó i gComhaontú Iasachta.

44. Cuirfidh an Coimisiún Parlaimint na hEorpa agus an Chomhairle ar an eolas faoi fhorbairtí i gcúnamh a bhaineann le tíortha ar leith agus tabharfaidh sé na doiciméid ábhartha dóibh.

Airteagal 8

Cur chun feidhme agus bainistíocht airgeadais

45. Cuirfidh an Coimisiún cúnamh chun feidhme faoin Rialachán seo i gcomhréir le Rialachán (CE, Euratom) Uimh. 1605/2002[12] agus lena rialacha cur chun feidhme[13].

46. Beidh cur chun feidhme cúnaimh mhacrairgeadais faoi bhainistíocht dhíreach láraithe.

47. Is ar bhonn cinntí arna ndéanamh ag an gCoimisiún i gcomhréir leis an Airteagal seo a dhéanfar gealltanais bhuiséadacha. Féadfar aon ghealltanais bhuiséadacha maidir le cúnamh a rithfeadh thar roinnt blianta airgeadais a roinnt ina dtráthchodanna bliantúla.

Airteagal 9

An cúnamh a eisíoc

48. Eisíocfar cúnamh macrairgeadais chuig banc ceannais na tíre tairbhíche.

49. Eisíocfar an cúnamh i dtráthchodanna leanúnacha, ar choinníoll go gcomhlíonfar na coinníollacha dá dtagraítear in Airteagal 6(2) agus 6(3).

50. Fíoróidh an Coimisiún go tráthrialta go bhfuil na coinníollacha dá dtagraítear in Airteagal 6(2) agus 6(3) á gcomhlíonadh i gcónaí.

51. I gcás nach ndéantar na coinníollacha dá dtagraítear in Airteagal 6(2) agus 6(3) a chomhlíonadh, is féidir leis an gCoimisiún eisíocaíocht an chúnaimh a chur ar fionraí go sealadach, an eisíocaíocht sin a laghdú nó í a chur ar ceal.

Airteagal 10

Bearta tacaíochta

52. Laistigh de na teorainneacha dá dtagraítear in Airteagal 4(1), féadfar cistí buiséadacha de chuid an Aontais a úsáid chun caiteachas a chumhdach a bhaineann le hullmhú, measúnú leantach, faireachán, iniúchóireacht, agus meastóireacht ar na hoibríochtaí cúnaimh mhacrairgeadais is gá a dhéanamh chun an Rialachán seo a chur chun feidhme agus chun cuspóirí an Rialacháin a bhaint amach.

53. Is trí chonarthaí comhairleachta a chuirfear na gníomhaíochtaí dá dtagraítear i mír 1 chun feidhme.

54. I gcás ina bhfuil luach aonadach níos airde ná EUR 250 000 ag na conarthaí comhairleachta sin, síneoidh an Coimisiún iad de réir an nós imeachta a bhunaítear faoi Airteagal 14(2).

Airteagal 11

Leasanna airgeadais an Aontais a chosaint

55. Seiceálfaidh tíortha tairbhíocha go tráthrialta go bhfuil an maoiniú a fhaigheann siad ó bhuiséad an Aontais á úsáid i gceart, déanfaidh siad bearta iomchuí chun neamhrialtachtaí agus calaois a chosc agus, más gá, tógfaidh siad caingean dlí chun aon chistí a soláthraíodh faoin Rialachán seo agus a rinneadh mí-leithghabháil orthu a ghnóthú.

56. Beidh ar áireamh in aon chomhaontuithe a eascróidh ón Rialachán seo forálacha lena n-áiritheofar go gcosnófar leasanna airgeadais an Aontais Eorpaigh, go háirithe maidir le calaois, éilliú agus neamhrialtachtaí eile, i gcomhréir le Rialachán (Euratom, CE) Uimh. 2988/95[14], Rialachán (Euratom, CE) Uimh. 2185/96[15] agus Rialachán (CE) Uimh. 1073/1999[16].

57. Leis an Meabhrán Tuisceana dá dtagraítear in Airteagal 6(3), tabharfar cead go sainráiteach don Choimisiún agus don Chúirt Iniúchóirí iniúchtaí a dhéanamh, lena n-áirítear iniúchtaí ar dhoiciméid agus iniúchtaí ar an láthair amhail measúnuithe oibríochtúla. Údarófar an Coimisiún nó a ionadaithe go sainráiteach leis an Meabhrán freisin seiceálacha agus cigireachtaí ar an láthair a dhéanamh faoi mar a fhoráiltear i Rialachán (Euratom, CE) Uimh. 2185/96 ón gComhairle.

58. Agus an cúnamh macrairgeadais á chur chun feidhme, déanfaidh an Coimisiún faireachán, trí mheasúnuithe oibríochtúla, ar iontaofacht socruithe airgeadais na tíre tairbhíche, ar a nósanna imeachta riaracháin agus a sásraí rialaithe inmheánaigh agus sheachtraigh atá ábhartha maidir le cúnamh den sórt sin.

59. I gcás ina gcruthaítear, i ndáil le cúnamh a bhainistiú faoin Rialachán seo, go raibh calaois nó éilliú nó aon ghníomhaíocht neamhdhleathach eile a dhéanfadh dochar do leasanna airgeadais an Aontais ar bun ag tír thairbhíoch, beidh an tAontas i dteideal an deontas iomlán a fháil ar ais agus/nó aisíocaíocht luath a fháil ar an iasacht.

Airteagal 12

Meastóireacht

60. Déanfaidh an Coimisiún meastóireacht go tráthrialta ar thorthaí an chúnaimh mhacrairgeadais agus ar a éifeachtúla atá sé le fáil amach ar comhlíonadh na cuspóirí agus le go bhféadfaidh sé moltaí a dhéanamh d'fhonn oibríochtaí a chuirfear ar bun amach anseo a fheabhsú.

61. Cuirfidh an Coimisiún tuarascálacha meastóireachta eex-post chuig Parlaimint na hEorpa agus chuig an gComhairle, ina ndéanfar measúnú ar a mhéid a chuir na hoibríochtaí cúnaimh mhacrairgeadais a cuireadh i gcrích ar na mallaibh le haidhmeanna an chúnaimh.

Airteagal 13

Tuarascáil bhliantúil

62. Scrúdóidh an Coimisiún an dul chun cinn atá déanta maidir le cur chun feidhme na mbeart arna ndéanamh faoin Rialachán seo agus cuirfidh sé tuarascáil ar chur chun feidhme cúnaimh mhacrairgeadais faoi bhráid Pharlaimint na hEorpa agus na Comhairle gach bliain.

63. Sa tuarascáil bhliantúil, déanfar measúnú ar staid eacnamaíoch na dtíortha tairbhíocha agus ar a bhfuil i ndán dóibh, agus ar an dul chun cinn atá déanta maidir le cur chun feidhme na mbeart beartais dá dtagraítear in Airteagal 6(3).

Airteagal 14

Coiste

64. Tabharfaidh Coiste cúnamh don Choimisiún.

65. I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.

66. I gcás ina ndéanfar tagairt don mhír seo, beidh feidhm ag Airteagal 4 de Rialachán (AE) Uimh. 182/2011.

Airteagal 15

Teacht i bhfeidhm

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh agus rachaidh sé in éag ar an 31 Nollaig 2013.

Arna dhéanamh sa Bhruiséil, an

Thar ceann Pharlaimint na hEorpa Thar ceann na Comhairle

An tUachtarán An tUachtarán

IARSCRÍBHINN I TÍORTHA AGUS CRÍOCHA ATÁ INCHÁILITHE FAOI AIRTEAGAL 2(a) agus (b)

1. Tíortha is iarrthóirí agus tíortha is iarrthóirí ionchasacha

an Albáin

an Bhoisnia agus an Heirseagaivéin

an Chróit

an Íoslainn

an Chosaiv (faoi rún 1244/99 ó Chomhairle Slándála na Náisiún Aontaithe)

Iar-Phoblacht Iúgslavach na Macadóine

Montainéagró

an tSeirbia

an Tuirc

2. Tíortha agus críocha atá cumhdaithe faoi Bheartas Comharsanachta na hEorpa

an Ailgéir

an Airméin

an Asarbaiseáin

an Bhealarúis

an Éigipt

an tSeoirsia

Iosrael

an Iordáin

an Liobáin

an Libia

an Mholdóiv

Maracó

an Chríoch Phalaistíneach faoi fhorghabháil

an tSiria

an Túinéis

an Úcráin

IARSCRÍBHINN IIMÉIDEANNA TAGARTHA DÁ dTAGRAÍTEAR IN AIRTEAGAL 4(3)

Líne buiséid | Méideanna tagartha sna mílte euro |

2011[17] | 2012 | 2013 |

Oibleagáidí maidir le deontais chúnaimh mhaicreacnamaíoch (líne buiséid 01 03 02) | 104,869 | 104,900 | 137,436 |

RÁITEAS AIRGEADAIS REACHTACH LE hAGHAIDH TOGRA

LEAGAN AMACH AN TOGRA/TIONSCNAIMH

Teideal an togra/tionscnaimh

Rialachán ó Pharlaimint na hEorpa agus ón gComhairle lena leagtar síos forálacha ginearálta maidir le cúnamh macrairgeadais do thríú tíortha

Réimsí beartais lena mbaineann i gcreat ABM/ABB[18]

Réimse beartais: Teideal 01 – Gnóthaí Eacnamaíocha agus Airgeadais

Gníomhaíocht: 03 – Gnóthaí Eacnamaíocha agus Airgeadais Idirnáisiúnta

An cineál togra/tionscnaimh

( Baineann an togra/tionscnamh le gníomhaíocht nua

( Baineann an togra/tionscnamh le gníomhaíocht nua a leanann treoirthionscadal/réamhghníomhaíocht[19]

X Baineann an togra/tionscnamh le síneadh ar ghníomhaíocht atá ann cheana

( Baineann an togra/tionscnamh le gníomhaíocht a atreoraíodh i dtreo gníomhaíochta nua

Cuspóirí

Cuspóirí straitéiseacha ilbhliantúla an Choimisiúin ar a bhfuil an togra dírithe

"Rathúnas a chothú taobh amuigh den AE"

Is é príomhchuspóir na ngníomhaíochtaí a bhaineann le DG ECFIN cúnamh macrairgeadais a fhorbairt do thríú tíortha, faireachán a dhéanamh ar an gcúnamh sin agus é a chur chun feidhme, i gcomhar leis na hinstitiúidí idirnáisiúnta airgeadais ábhartha.

Cuspóirí sonracha agus na gníomhaíochtaí ABM/ABB lena mbaineann

Cuspóir sonrach Uimh. 3: "Cúnamh macrairgeadais a thabhairt do thríú tíortha agus iad ag iarraidh géarchéimeanna i gcomhardú na n-íocaíochtaí a réiteach agus inbhuanaitheacht fiachais sheachtraigh a athbhunú."

Gníomhaíocht ABM/ABB lena mbaineann: Caidreamh Eacnamaíoch agus Airgeadais Idirnáisiúnta.Rialachas domhanda.

An toradh agus an tionchar a bhfuil súil leis

Is é príomhchuspóir an Chreat-Rialacháin atá beartaithe an ionstraim cúnaimh mhacrairgeadais a dhéanamh níos éifeachtaí tríd an bpróiseas cinnteoireachta a chuíchóiriú.

Mar is ríshoiléir ón ngéarchéim dhomhanda airgeadais, tá gá le hionstraim freagartha do ghéarchéimeanna is féidir a úsáid go tapa agus go héifeachtúil chun déileáil go héifeachtach le géarchéimeanna maicreacnamaíocha agus géarchéimeanna airgeadais. Tá gá, mar sin, le córas cinnteoireachta nach bhfuil nósanna imeachta fadálacha ag baint leis. Leis an Rialachán atá beartaithe, chuirfí dlús leis an bpróiseas cinnteoireachta i gcás oibríochtaí cúnaimh mhacrairgeadais ar leith le go bhféadfadh an ionstraim cuidiú ní b'fhearr le tíortha tairbhíocha agus brú gearrthréimhseach seachtrach airgeadais á sheasamh acu. Ag an am céanna, thabharfaí tacaíocht dóibh bearta a ghlacadh chun riocht inbhuanaithe a athbhunú maidir le comhardú na n-íocaíochtaí.

Faoin Rialachán atá beartaithe, d'fhéadfadh an Coimisiún cinntí maidir le cúnamh macrairgeadais a bheadh dírithe ar thíortha ar leith a ghlacadh faoi stiúir coiste ar a mbeadh ionadaithe ó na Ballstáit agus a bheadh faoi chathaoirleacht an Choimisiúin, i gcomhréir leis an nós imeachta scrúdúcháin. Sa dóigh sin bheadh próiseas cinnteoireachta ní ba thapa ann ná mar a bhí i gceist leis an nós imeachta de réir an cháis a raibh feidhm aige maidir leis na cinntí go dtí seo.

Cé gur ionstraim nua dlí atá sa Chreat-Rialachán, ní athróidh sé substaint an chúnaimh mhacrairgeadais.

Táscairí a léiríonn toradh agus tionchar

Maidir le cur chun feidhme oibríochtaí cúnaimh mhacrairgeadais arna nglacadh faoin Rialachán atá beartaithe, déanfar faireachán air sin bunaithe ar thuairisciú rialta ar tháscairí arna gcomhaontú in oibríochtaí cúnaimh mhacrairgeadais, ar ráitis chomhlíontachta arna soláthar ag údaráis na tíre tairbhíche roimh eisíoc an chúnaimh, agus ar dhoiciméid ón CAI.

Mar atá siad faoi láthair, beidh gach oibríocht cúnaimh mhacrairgeadais faoi réir meastóireachta eex-ante agus meastóireachta eex-post a dhéanfaidh an Coimisiún nó ionadaithe cuí-údaraithe ón gCoimisiún faoi cheann dhá bhliain tar éis don oibríocht dul in éag. Déantar foráil sa Rialachán maidir le tuarascáil bhliantúil a chur chuig an gComhairle agus chuig Parlaimint na hEorpa, ar tuarascáil í ina ndéanfar measúnú ar oibríochtaí cúnaimh mhacrairgeadais.

Na forais leis an togra/tionscnamh

Na ceanglais is gá a shásamh sa ghearrthéarma nó san fhadtéarma

Níl aon cheanglais ar leith ag baint le glacadh an togra.

Ní mór don tír thairbhíoch roinnt réamhchoinníollacha a chomhlíonadh le bheith i dteideal cúnamh macrairgeadais a fháil. Sonraítear na réamhchoinníollacha sin sa Chreat-Rialachán.

Luach breise a bhaineann le rannpháirteachas an AE

Tá sé d'aidhm ag an gcúnamh airgeadais a thugtar faoi oibríochtaí cúnaimh mhacrairgeadais agus ag na bearta beartais a bhaineann leo, tacaíocht a thabhairt do chlár oibre an AE maidir le tíortha tairbhíocha, go háirithe trí chobhsaíocht mhaicreacnamaíoch agus pholaitiúil a chur chun cinn i gcomharsanacht an AE. Maidir leis na bearta beartais a bhaineann le cúnamh macrairgeadais, cumhdaíonn siad forálacha roghnaithe a bhaineann, nuair is infheidhme, le comhaontuithe um aontachas, comhaontuithe cobhsaíochta agus comhlachais, comhaontuithe comhpháirtíochta agus comhair agus pleananna gníomhaíochta do bheartas comharsanachta na hEorpa nó a bhaineann le doiciméid choibhéiseacha. Cumhdaíonn na bearta sin coinníollacha eile freisin a bhfuil d'aidhm acu comhardú inbhuanaithe na n-íocaíochtaí agus riocht buiséadach inbhuanaithe a chothú, acmhainneacht fáis a ardú, comhtháthú agus cóineasú rialála leis an AE a chur chun cinn agus bainistíocht airgeadais phoiblí a neartú.

A bhuí le hoibríochtaí cúnaimh mhacrairgeadais, thig leis an AE ina iomláine a acmhainní airgeadais a chur le chéile agus idirbheartaíocht a dhéanamh mar aon pháirtí comhaontuithe amháin le tíortha tairbhíocha maidir le rialacha mionsonraithe na gcoinníollacha a ghabhann leis an gcúnamh agus leis na beartais.

Trí na hacmhainní a chuireann institiúidí idirnáisiúnta airgeadais agus deontóirí eile ar fáil a chomhlánú, rannchuidíonn cúnamh macrairgeadais ón AE le héifeachtacht iomlán na tacaíochta airgeadais arna comhaontú ag an bpobal idirnáisiúnta deontóra.

Ceachtanna a foghlaimíodh ó thaithí chosúil roimhe seo

I dteannta na meastóireachtaí a bhí dírithe ar thíortha ar leith, rinneadh meitimheastóireacht ar oibríochtaí cúnaimh mhacrairgeadais in 2009. Sa mheiteamheastóireacht sin rinneadh athbhreithniú ar mheastóireachtaí ar sheacht n-oibríocht cúnaimh mhacrairgeadais ar leith a rinneadh idir 2004 agus 2008. I measc thorthaí na meiteamheastóireachta fuarthas amach go raibh moilleanna sa phróiseas cinnteoireachta do chúnamh macrairgeadais agus dúradh gur mór an locht iad na moilleanna sin ar an ionstraim, go háirithe nuair a dhéantar comparáid le hidirghabháil na n-institiúidí idirnáisiúnta airgeadais.

Fuarthas amach leis an meiteamheastóireacht freisin go raibh tionchar dearfach, go ginearálta, ag oibríochtaí cúnaimh mhacrairgeadais ar chur chun feidhme athchóirithe struchtúracha i dtíortha tairbhíocha, go háirithe i gcás athchóirithe in earnáil an airgeadais phoiblí agus san earnáil airgeadais.

Comhchuibheas agus sineirgíocht a d'fhéadfadh a bheith ann le hionstraimí ábhartha eile

Mar a léiríodh, is comhlánú iad oibríochtaí cúnaimh mhacrairgeadais ar idirghabháil na n-institiúidí idirnáisiúnta airgeadais, go háirithe an CAI, agus déantar na hoibríochtaí a chomhordú go dlúth leo sin.

Neartaíonn cúnamh macrairgeadais agus ionstraimí cúnaimh sheachtraigh eile de chuid an AE a chéile. Is féidir le cúnamh macrairgeadais cur le héifeachtacht na gclár a dtugann ionstraimí seachtracha airgeadais eile an AE tacaíocht dóibh, go háirithe an Ionstraim um Chúnamh Réamhaontachais agus an Ionstraim Eorpach um Chomharsanacht agus um Chomhpháirtíocht, trí chuidiú lena áirithiú go bhfuil creat foriomlán iomchuí ann maidir le cobhsaíocht mhaicreacnamaíoch agus athchóiriú struchtúrach. Ós a choinne sin, is minic a fhaigheann na bearta beartais a ghabhann le hoibríochtaí cúnaimh mhacrairgeadais tacaíocht i bhfoirm cúnaimh theicniúil ón AE trí ionstraimí rialta comhair an AE, agus ó na gníomhaíochtaí earnála a aithnítear faoi oibríochtaí tacaíochta buiséadaí dírí. Ar deireadh, is comhlánú iad oibríochtaí cúnaimh mhacrairgeadais ar bhainistíocht airgeadais phoiblí agus ar chuspóirí eile de chuid oibríochtaí tacaíochta buiséadaí dírí atá níos fadtéarmaí.

Fad agus tionchar airgeadais

X Togra/tionscnamh d' fhad teoranta

- ( Togra/tionscnamh in éifeacht ón [LL/MM]BBBB go dtí an [LL/MM]BBBB

- X Tionchar airgeadais ó 2011 go 2013

( Togra/tionscnamh d'fhad neamhtheoranta

- Cur chun feidhme le tréimhse thosaigh idir BBBB agus BBBB,

- agus feidhm iomlán ina dhiaidh sin.

Modhanna bainistíochta atá beartaithe[20]

X Bainistíocht dhíreach láraithe ag an gCoimisiún

( Bainistíocht indíreach láraithe trí na cúraimí cur chun feidhme a tharmligean chuig:

- ( gníomhaireachtaí feidhmiúcháin

- ( comhlachtaí arna mbunú ag na Comhphobail[21]

- ( comhlachtaí náisiúnta san earnáil phoiblí/comhlachtaí a bhfuil misean de sheirbhís phoiblí acu

- ( daoine a bhfuil sé de chúram orthu gníomhaíochtaí ar leith a chur chun feidhme de bhun Theideal V den Chonradh ar an Aontas Eorpach agus atá sainaitheanta sa ghníomh bunaidh ábhartha de réir bhrí Airteagal 49 den Rialachán Airgeadais

( Bainistíocht chomhpháirteach leis na Ballstáit

( Bainistíocht dhíláraithe le tríú tíortha

( Comhbhainistíocht le heagraíochtaí idirnáisiúnta (tabhair sonraí)

I gcás ina sonraítear níos mó ná modh bainistíochta amháin, tabhair sonraí sa roinn "Nótaí" le do thoil.

Nótaí:

Baintear comhar gníomhach amach le toscaireachtaí an AE trí fhaireachán a dhéanamh ar an gcúnamh.

BEARTA BAINISTÍOCHTA

Rialacha faireacháin agus tuairiscithe

Féach roinn 1.4.4 thuas.

Córas bainistíochta agus rialaithe

Na rioscaí a aithníodh

Baineann idir rioscaí muiníneacha agus rioscaí beartais le hoibríochtaí cúnaimh mhacrairgeadais.

Tá riosca ann go bhféadfaí cúnamh macrairgeadais a úsáid ar bhealach calaoiseach. Baineann an riosca sin le tosca amhail neamhspleáchas an bhainc cheannais, cáilíocht na gcóras bainistíochta agus na nósanna imeachta riaracháin, feidhmeanna rialaithe agus maoirseachta maidir le cúrsaí airgeadais, slándáil córas TF, agus cumais leordhóthanacha iniúchóireachta inmheánaí agus seachtraí sa tír thairbhíoch.

Maidir le rioscaí beartais, tá oibríochtaí cúnaimh mhacrairgeadais bunaithe ar an toimhde go mbeidh rialtas na tíre tairbhíche tiomanta i gcónaí don chlár um choigeartú agus athchóiriú arna chomhaontú leis an CAI. Tá riosca ann nach gcomhlíonfaidh rialtais na dtíortha tairbhíocha coinníollacha chlár an CAI, toisc go bhféadfadh sé a bheith ní ba dheacra na spriocanna a bhaint amach ná mar a ceapadh ar dtús agus toisc go bhféadfadh athruithe teacht ar na coinníollacha polaitiúla.

Ar deireadh, tá riosca teoranta ann nach n-íocfaí ar ais an cúnamh macrairgeadais arna thabhairt amach i bhfoirm iasachtaí. Cuidíonn an clár maicreacnamaíoch um choigeartú agus athchóiriú, le tacaíocht ón oibríocht cúnaimh mhacrairgeadais agus ó shocrú airgeadais an CAI a bhaineann leis, chun an riosca sin a mhaolú sa mhéid go gcuidíonn siad chun comhardú inbhuanaithe na n-íocaíochtaí agus inbhuanaitheacht fhioscach a athbhunú. Ina theannta sin, déantar soláthar don Chiste Ráthaíochta le haghaidh iasachtaí ón AE a thabharfar taobh amuigh den AE, i gcomhréir leis na rialacha lena rialaítear sásra an Chiste Ráthaíochta, chun aghaidh a thabhairt ar aon impleachtaí díobhálacha a d'fhéadfadh a bheith i gceist i gcás nach n-íocfaí ar ais an iasacht.

Modhanna rialaithe atá beartaithe

Féach roinn 2.3 thíos.

Bearta chun calaois agus neamhrialtachtaí a chosc

Chuir seirbhísí an Choimisiúin clár ar bun chun Measúnuithe Oibríochtúla a dhéanamh ar na ciorcaid airgeadais agus na nósanna imeachta riaracháin sna tríú tíortha ar fad a fhaigheann cúnamh macrairgeadais ón AE, agus comhlíonann an clár sin ceanglais an Rialacháin Airgeadais is infheidhme maidir le Buiséad Ginearálta an AE. Déantar conclúidí tuarascálacha ábhartha eile de chuid an CAI agus an Bhainc Dhomhanda a mheas freisin.

Leanfaidh seirbhísí an Choimisiúin, le tacaíocht ó shaineolaithe seachtracha cuí-údaraithe, de bheith ag déanamh measúnuithe oibríochtúla ag aireachtaí airgeadais agus bainc cheannais na dtíortha tairbhíocha. Leis na tuarascálacha sin cumhdaítear ábhair amhail struchtúr agus eagraíocht bainistíochta, bainistíocht agus rialú cistí, slándáil córas TF, cumas iniúchóireachta inmheánaí agus seachtraí, chomh maith le neamhspleáchas an bhainc cheannais.

Tá forálacha sonracha maidir le calaois a chosc sa Rialachán atá beartaithe. Beidh gach oibríocht cúnaimh mhacrairgeadais faoi dhliteanas nósanna imeachta fíorúcháin, rialaithe agus iniúchóireachta faoi fhreagracht an Choimisiúin, lena n-áirítear an Oifig Eorpach Frithchalaoise (OLAF) agus Cúirt Iniúchóirí na hEorpa. Áireofar forálacha maidir le calaois a chosc i Meabhrán Tuisceana gach oibríochta cúnaimh mhacrairgeadais freisin.

AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH

Ceannteidil an chreata airgeadais ilbhliantúil agus na línte buiséid ar a n-imrítear tionchar

- Línte buiséid atá ann cheana:

In ord cheannteidil agus línte buiséid an chreata airgeadais ilbhliantúil.

01 03 02 – Cúnamh maicreacnamaíoch

Ceannteideal an chreata airgeadais ilbhliantúil | Líne buiséid | Saghas caiteachais | Ranníocaíocht |

LD/LN ([22]) | ó thíortha an CSTE[23] | ó thíortha is iarrthóirí[24] | ó thríú tíortha | de réir bhrí Airteagal 18(1)(aa) den Rialachán Airgeadais |

4 | 01 03 02 01 Cúnamh maicreacnamaíoch | LD | NÍL | NÍL | NÍL | NÍL |

01 04 01 14 – Soláthar don Chiste Ráthaíochta

Ceannteideal an chreata airgeadais ilbhliantúil | Líne buiséid | Saghas caiteachais | Ranníocaíocht |

LD/LN | ó thíortha an CSTE | ó thíortha is iarrthóirí | ó thríú tíortha | de réir bhrí Airteagal 18(1)(aa) den Rialachán Airgeadais |

4 | 01 04 01 14 Soláthar don Chiste Ráthaíochta | LD | NÍL | NÍL | NÍL | NÍL |

Ní mór soláthar a dhéanamh don Chiste Ráthaíochta um ghníomhaíochtaí seachtracha de réir Rialachán an Chiste, arna leasú. Ar comhréir leis an Rialacháin sin, déantar soláthar d'iasachtaí bunaithe ar an méid gan íoc atá acu ag deireadh na bliana. Tugann an Ciste Ráthaíochta ráthaíocht do thrí chineál iasachta seachtraí de chuid an AE: iasachtaí ón mBanc Eorpach Infheistíochta i gcomhthéacs a shainordaithe sheachtraigh, ó Euratom agus ó chúnamh macrairgeadais.

Maidir le hoibríochtaí cúnaimh mhacrairgeadais, baineann an Ciste Ráthaíochta le líne buiséid 01 04 01 04 – Ráthaíocht ón CE d'iasachtaí ón gComhphobal arna gcruinniú i gcomhair cúnaimh mhacrairgeadais do thríú tíortha. Léiríonn an iontráil buiséid ("p.m.") ar an líne sin an ráthaíocht buiséid do gach iasacht cúnaimh mhacrairgeadais. Ní bheidh feidhm aige sin ach amháin i gcás ina n-éiríonn le glao i ndáil leis an ráthaíocht. I bhfianaise ar cuireadh chun feidhme roimhe seo, níltear ag súil go ndéanfar glao i ndáil le ráthaíocht buiséid.

Línte nua buiséid atá á n-iarraidh: Níl aon cheann ann.

An tionchar a mheastar a bheidh ar chaiteachas

Achoimre ar an tionchar a mheastar a bheidh ar chaiteachas

EUR milliúin (go dtí an 3ú deachúil)

Ceannteideal an chreata airgeadais ilbhliantúil: | 4 | 01 03 02 – Cúnamh maicreacnamaíoch 01 04 01 14 – Soláthar don Chiste Ráthaíochta |

EUR milliúin

DG: ECFIN | 2011[25] | 2012 | 2013 |

( Leithreasaí faoi chomhair oibríochtaí (deontais) |

Uimhir na líne buiséid: 01 03 02 | Oibleagáidí | (1) | 104.869 | 104.900 | 137.436 |

Íocaíochtaí | (2) | 88.700 | 88.500 | 116.000 |

( Mar atá, leithreasaí de chineál riaracháin arna maoiniú ó chiste clár sonrach[26]: measúnuithe oibríochtúla agus meastóireachtaí eex-post |

Uimhir na líne buiséid: 01 03 02 | Oibleagáidí | (3) | 0.700 | 0.600 | 0.600 |

Íocaíochtaí | (4) | 0.600 | 0.600 | 0.700 |

( Leithreasaí faoi chomhair oibríochtaí (iasachtaí) |

Uimhir na líne buiséid: 01 04 01 14 | Oibleagáidí[27] | (3) | 138.880 | 260.170 | 200.000 |

Íocaíochtaí[28] | (4) | 58.320 |

Déantar an méid soláthair a ríomh ag tús bhliain "n" agus is é atá sa mhéid sin an difríocht idir an spriocmhéid agus glansócmhainní an Chiste ag deireadh bhliain "n-1". Cuirtear an méid soláthair sin isteach i réamhbhuiséad bhliain "n" go bliain "n+1" agus íoctar é in aon idirbheart amháin ag tús bhliain "n+1" ón "Soláthar don Chiste Ráthaíochta" (líne buiséid 01 04 01 14). Mar thoradh air sin, déanfar 9 % den mhéid a bheidh eisíoctha go héifeachtach a chur san áireamh sa spriocmhéid ag deireadh bhliain "n-1" chun an soláthar don Chiste a ríomh.

IOMLÁN leithreasaí faoi CHEANNTEIDEAL 4 den chreat airgeadais ilbhliantúil | Oibleagáidí | =4+6 | 243.749 | 365.070 | 337.436 |

Íocaíochtaí | =5+6 | 88.700 | 88.500 | 174.320 |

Ceannteideal an chreata airgeadais ilbhliantúil: | 5 | "Caiteachas riaracháin " |

EUR

2011[29] | 2012 | 2013 | IOMLÁN |

DG: ECFIN |

( Acmhainní daonna | 762,000 | 762,000 | 762,000 | 2,286,000 |

( Caiteachas riaracháin eile: 01 01 02 11 01 – Misin agus costais ionadaíochta | 160,000 | 133,000 | 200,000 | 493,000 |

IOMLÁN DG ECFIN | Leithreasaí | 922,000 | 895,000 | 962,000 | 2,779,000 |

IOMLÁN leithreasaí faoi CHEANNTEIDEAL 5 den chreat airgeadais ilbhliantúil | (Iomlán oibleagáidí = Iomlán íocaíochtaí) | 922,000 | 895,000 | 962,000 | 2,779,000 |

An tionchar a mheastar a bheidh ar leithreasaí de chineál riaracháin

Achoimre

- ( Ní éilíonn an togra/tionscnamh go n-úsáidfear leithreasaí de chineál riaracháin

- X Éilíonn an togra/tionscnamh go n-úsáidfear leithreasaí de chineál riaracháin mar a mhínítear thíos[30].Comhlíonfar na leithreasaí riaracháin arna n-éileamh trí na leithreasaí a bhfuil bainistíocht na gníomhaíochta faoina gcúram cheana agus/nó atá ath-imlonnaithe, mar aon le haon leithdháileadh breise a d'fhéadfaí a thabhairt don DG atá i mbun bainistíochta faoi chuimsiú an nós imeachta maidir le leithdháileadh bliantúil agus i bhfianaise na srianta buiséadacha atá ann cheana.

Na hacmhainní daonna a mheastar a bheidh riachtanach

- ( Ní éilíonn an togra/tionscnamh go n-úsáidfear acmhainní daonna

- X Éilíonn an togra/tionscnamh go n-úsáidfear acmhainní daonna mar a mhínítear thíos:

Sloinnfear an meastachán i méideanna iomlána (nó go dtí an 1ú deachúil ar a mhéad)

2011[31] | 2012 | 2013 |

Poist don phlean bunaíochta (oifigigh agus gníomhairí sealadacha) |

Gnóthaí Eacnamaíocha agus Airgeadais 01 01 01 (Ceanncheathrú agus Oifigí Ionadaíocht an Choimisiúin) | 6.0 | 6.0 | 6.0 |

XX 01 01 02 (Toscaireachtaí) | - | - | - |

XX 01 05 01 (Taighde indíreach) | - | - | - |

10 01 05 01 (Taighde díreach) | - | - | - |

Pearsanra seachtrach (i gcoibhéis lánaimseartha: FTE)[32] |

XX 01 02 01 (CA, INT, SNE ón "clúdach iomlánaíoch") | - | - | - |

XX 01 02 02 (CA, INT, JED, LA agus SNE sna toscaireachtaí) |

XX 01 04 bb | - sa Cheanncheathrú |

- i dtoscaireachtaí |

XX 01 05 02 (CA, INT, SNE – Taighde indíreach) |

10 01 05 02 (CA, INT, SNE – Taighde díreach) |

Línte buiséid eile (sonraigh) |

IOMLÁN | 6.0 | 6.0 | 6.0 |

Comhlíonfar na riachtanais acmhainní daonna le foireann ón DG a bhfuil bainistíocht oibríochtaí cúnaimh mhacrairgeadais faoina cúram cheana agus/nó atá ath-imlonnaithe taobh istigh den DG, mar aon le haon leithdháileadh breise a d'fhéadfaí a thabhairt don DG atá i mbun bainistíochta faoi chuimsiú an nós imeachta maidir le leithdháileadh bliantúil i bhfianaise na srianta buiséadacha. Maidir leis an gcostas a bheadh ag baint leis an bhfoireann atá de dhíth i ndeasca geografacha chun cúnamh macrairgeadais a cheapadh agus chun faireachán a dhéanamh air, déanfar an costas sin a thomhas de réir 50 % den chaiteachas bliantúil ar fheidhmeannach ag grád AD5-AD12 le haghaidh gach oibríochta cúnaimh mhacrairgeadais. I bhfianaise na gcúig bliana seo a chuaigh thart, déantar foráil maidir le hocht n-oibríocht in aghaidh na bliana ar meán, cibé acu an oibríochtaí leanúnacha nó oibríochtaí nua iad sin. Meastar gurb ionann feidhmeanna tacaíochta, lena n-áirítear comhar, bainistíocht airgeadais, rannchuidiú le measúnuithe oibríochtúla agus le meastóireachtaí eex-post agus obair rúnaíochta, agus costas atá 50 % níos mó ná an méid a luaitear do dheasca geografacha.

Cur síos ar na cúraimí a bheidh le déanamh:

Oifigigh agus gníomhairí sealadacha | E.g. meabhráin tuisceana agus comhaontuithe iasachta nó deontais a ullmhú, teagmháil a dhéanamh leis na húdaráis agus na hinstitiúidí idirnáisiúnta airgeadais, teagmháil a dhéanamh le saineolaithe seachtracha maidir leis na measúnuithe oibríochtúla agus na meastóireachtaí eex-post, misin athbhreithnithe a dhéanamh agus tuarascálacha a ullmhú d'fhoireann an Choimisiúin, nósanna imeachta an Choimisiúin a bhaineann le bainistíocht an chúnaimh a ullmhú, lena n-áirítear nós imeachta coiste. |

Pearsanra seachtrach | neamhbhainteach |

Comhoiriúnacht don chreat airgeadais ilbhliantúil reatha

- X Tá an togra/tionscnamh comhoiriúnach don chreat airgeadais ilbhliantúil reatha.

- ( Beidh athchlárú an cheannteidil ábhartha sa chreat airgeadais ilbhliantúil ag gabháil leis an togra/tionscnamh seo.

- ( Éilíonn an togra/tionscnamh go gcuirfear an ionstraim sholúbthachta i bhfeidhm nó go ndéanfar athbhreithniú ar an gcreat airgeadais ilbhliantúil[33].

Ranníocaíochtaí ó thríú páirtithe

- Ní dhéantar foráil sa togra/tionscnamh maidir le cómhaoiniú le tríú páirtithe

An tionchar a mheastar a bheidh ar ioncam

- X Níl tionchar airgeadais ar bith ag an togra ar ioncam.

- ( Tá an tionchar airgeadais seo a leanas ag an togra/tionscnamh:

- ( ar acmhainní dílse

- ( ar ioncam ilghnéitheach

[1] Rialachán (AE) Uimh. 182/2011 ó Pharlaimint na hEorpa agus ón gComhairle lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún (IO L 55, 28.2.2011, lch. 13), a chuirtear in ionad Treoir 1999/468/CE ón gComhairle.

[2] Sonraíodh critéir Genval an uair dheireanach i gconclúidí Chomhairle ECOFIN an 8 Deireadh Fómhair 2002.

[3] IO C 68 E, 18.3.2004, lch. 86.

[4] “Meta-evaluation of Macro-Financial Assistance Operations, 2004-2008. Final Report”, GHK Consulting, Deireadh Fómhair 2009, ar fáil ag: http://ec.europa.eu/economy_finance/evaluation/pdf/ final_report_meta_annex_en.pdf.

[5] Rialachán (AE) 182/2011, op. cit.

[6] IO C 68 E, 18.3.2004, Lch. 86.

[7] Rialachán (AE) 182/2011, op. cit.

[8] IO C 68 E, 18.3.2004, Lch. 86.

[9] Conclúidí Chomhairle Ecofin – "Review of EU macro-financial assistance and the EC lending and guarantee capacity for external actions", 8 Deireadh Fómhair 2002.

[10] IO L 55, 28.11.2011, lch. 13.

[11] IO L 145, 10.6.2009, lch. 10.

[12] Rialachán (CE, Euratom) Uimh. 1605/2002 ón gComhairle an 25 Meitheamh 2002 maidir leis an Rialachán Airgeadais is infheidhme ar bhuiséad ginearálta na gComhphobal Eorpach (IO L 248, 16.9.2002, lch. 1).

[13] Rialachán (CE, Euratom) Uimh. 2342/2002 ón gCoimisiún an 23 Nollaig 2002 lena leagtar síos rialacha mionsonraithe chun Rialachán (EC, Euratom) Uimh. 1605/2002 ón gComhairle maidir leis an Rialachán Airgeadais is infheidhme ar bhuiséad ginearálta na gComhphobal Eorpach a chur chun feidhme (IO L 357, 31/12/2002, lch. 1).

[14] Rialachán (CE, Euratom) Uimh. 2988/95 ón gComhairle an 18 Nollaig 1995 maidir le leasanna airgeadais na gComhphobal Eorpach a chosaint (IO L 312, 23.12.1995, lch. 1).

[15] Rialachán (CE, Euratom) Uimh. 2185/96 ón gComhairle an 11 Samhain 1996 maidir le seiceálacha agus cigireachtaí ar an láthair arna ndéanamh ag an gCoimisiún chun leasanna airgeadais na gComhphobal Eorpach a chosaint i gcoinne na calaoise agus neamhrialtachtaí eile (IO L 292, 15.11.1996, lch. 2).

[16] Rialachán (CE) Uimh. 1073/1999 ó Pharlaimint na hEorpa agus ón gComhairle an 25 Bealtaine 1999 maidir le himscrúduithe arna seoladh ag an Oifig Eorpach Frith-Chalaoise (OLAF) (IO L 136, 31.5.199, lch. 1).

[17] Cuireadh an leithreasú leis an mbuiséad in 2011.

[18] ABM: Bainistiú de réir gníomhaíochtaí – ABB: Bunú an bhuiséid de réir gníomhaíochtaí

[19] Mar a thagraítear dó in Airteagal 49(6)(a) nó (b) den Rialachán Airgeadais.

[20] Is féidir mionsonraí ar na modhanna bainistíochta agus tagairtí don Rialachán Airgeadais a fheiceáil ar shuíomh gréasáin DG Budg: http://www.cc.cec/budg/man/budgmanag/budgmanag_en.html

[21] Mar a thagraítear dóibh in Airteagal 185 den Rialachán Airgeadais.

[22] LD – Leithreasaí difreáilte / LN – Leithreasaí neamhdhifreáilte

[23] CSTE: Comhlachas Saorthrádála na hEorpa.

[24] Tíortha is iarrthóirí agus, nuair is iomchuí, tíortha a d'fhéadfadh a bheith ina n-iarrthóirí ó na Balcáin Thiar.

[25] Is í bliain 2011 an bhliain ina bhfuiltear ag súil leis go gcuirfear tús le cur chun feidhme an Rialacháin. Ó 2014 amach, ba cheart méideanna a bheith comhsheasmhach leis an gcreat airgeadais ilbhliantúil nua a gcuirfear tús leis an bhliain sin.

[26] Cúnamh teicniúil agus/nó cúnamh riaracháin agus caiteachas chun tacú le cur chun feidhme oibríochtaí cúnaimh mhacrairgeadais.

[27] Leithreasaí do gach cineál iasachta ón AE: iasachtaí ón mBanc Eorpach Infheistíochta, ó Euratom agus ó chúnamh macrairgeadais.

[28] Meastachán ar leithreasaí íocaíochta d'iasachtaí cúnaimh mhacrairgeadais ar chuntar go soláthraítear 9 % dá méid gan íoc sa bhliain tar éis íoc amach na hiasachta.

[29] Is í bliain 2011 an bhliain ina bhfuiltear ag súil leis go gcuirfear tús le cur chun feidhme an Rialacháin. Ó 2014 amach, ba cheart méideanna a bheith comhsheasmhach leis an gcreat airgeadais ilbhliantúil nua a gcuirfear tús leis an bhliain sin.

[30] Foireann atá ann cheana agus atá i gceannas ar oibríochtaí cúnaimh mhacrairgeadais in DG ECFIN.

[31] Is í bliain 2011 an bhliain ina bhfuiltear ag súil leis go gcuirfear tús le cur chun feidhme an Rialacháin. Ó 2014 amach, ba cheart méideanna a bheith comhsheasmhach leis an gcreat airgeadais ilbhliantúil nua a gcuirfear tús leis an bhliain sin.

[32] CA= Gníomhaire ar conradh; INT= Foireann ghníomhaireachta ("Intérimaire"); JED= " Jeune Expert en Délégation " (saineolaí óg i dToscaireacht); LA= Gníomhaire áitiúil; SNI = Saineolaí Náisiúnta ar Iasacht.

[33] Féach pointí 19 agus 24 den Chomhaontú Idirinstitiúideach.